b"\n_START_ARTICLE_\nAfroamericans d'Antigua i Barbuda\n_START_SECTION_\nOr\xc3\xadgens\n_START_PARAGRAPH_\nAntigua i Barbuda va rebre molts esclaus africans. La majoria provenien de l'actual Nig\xc3\xa8ria, dels quals els igbos i els iorubes en foren els m\xc3\xa9s nombrosos. Els comerciants d'esclaus europeus  van portar m\xc3\xa9s de 22.000 esclaus del Golf de Biafra a Antigua, que representaren el 26% dels esclaus de l'illa. A m\xc3\xa9s a m\xc3\xa9s, tamb\xc3\xa9 s\xc3\xb3n remarcables els m\xc3\xa9s de 16.000 (19% del total) africans que foren portats de l'actual Ghana (akans, aixantis i fantes - els descendents dels quals s\xc3\xb3n anomenats kromantis -), Uns 5.000 esclaus que hi arribaren (el 6%) provenien de Seneg\xc3\xa0mbia i m\xc3\xa9s de 4.000 provenien dels actuals estats de Guinea i Sierra Leone. Altres regions de les quals foren exportats un nombre important d'esclaus africans s\xc3\xb3n l'actual Costa d'Ivori (m\xc3\xa9s d'11.000), el Golf de Ben\xc3\xadn (m\xc3\xa9s de 6.000) i la Regi\xc3\xb3 del Congo (kongos). A m\xc3\xa9s a m\xc3\xa9s, tamb\xc3\xa9 s\xc3\xb3n remarcables els malinkes que foren portats a Antigua.\n_START_SECTION_\nHist\xc3\xb2ria\n_START_PARAGRAPH_\nEls colonitzadors europeus van crear factories de sucre, plantacions de tabac, anyil i gingebre. Sir Christopher Codrington va establir la primera plantaci\xc3\xb3 de sucre de canya important a Antigua el 1674 i va arrendar l'illa de Barbuda per a aconseguir provisions per a les seves plantaci\xc3\xb3. Cinquanta anys despr\xc3\xa9s que Codrington establ\xc3\xads la seva primera plantaci\xc3\xb3, la ind\xc3\xbastria del sucre va esdevenir tan rendible que molts agricultors van reempla\xc3\xa7ar els altres cultius pel sucre i aquesta ind\xc3\xbastria va esdevenir la m\xc3\xa9s important de les illes. Ell i altres colons van importar esclaus de la costa d'\xc3\x80frica Occidental perqu\xc3\xa8 treballessin a les plantacions en condicions infrahumanes. Els africans van comen\xc3\xa7ar a arribar-hi en gran nombre durant la d\xc3\xa8cada de 1670 i de seguida es van convertir en el principal grup \xc3\xa8tnic de l'actual estat antill\xc3\xa0. La seva penetraci\xc3\xb3 en l'estructura social local va estar marcada per una profunda racialitzaci\xc3\xb3 i van deixar de ser iorubes, igbos o akans per a convertir-se simplement en negres._NEWLINE_Poc despr\xc3\xa9s de l'assentament de l'Imperi Brit\xc3\xa0nic el 1623, a Antigua i Barbuda hi van sorgir cinc grups racials/\xc3\xa8tnics en els que es va classificar la poblaci\xc3\xb3 de la col\xc3\xb2nia: Al capdamunt de les classes socials hi havia els colons brit\xc3\xa0nics. Aquests estaven dividits entre antiguans brit\xc3\xa0nics i brit\xc3\xa0nics no criollitzats. Els mulats estaven en un punt intermedi de l'escala social. Aquest era un grup racial format per persones que tenien tant avantpassats europeus com africans; aquests, que eren una mica menys foscs que la majoria dels africans, van desenvolupar un sistema complex basat en el to de la pell per a distingir-se d'aquest \xc3\xbaltim grup i per a legitimar les seves pretensions d'aconseguir un estatus social m\xc3\xa9s alt de manera paral\xc2\xb7lela a la ideologia brit\xc3\xa0nica de la supremacia blanca. Despr\xc3\xa9s dels mulats, en ordre descendent, hi havia els emigrants de Madeira que van establir petits negocis a les illes i es van unir a la classe social dels mulats; els brit\xc3\xa0nics no els van considerar mai blancs i el grau dels madeirans d'Antigua i Barbuda es definia segons el seu grau d'assimilaci\xc3\xb3 a la cultura anglesa. El grup m\xc3\xa9s baix de l'escala social eren els afroantiguans i els afrobarbudans._NEWLINE_El 1834 es van emancipar els esclaus d'Antigua i Barbuda juntament amb tots els de l'Imperi Brit\xc3\xa0nic, per\xc3\xb2 van continuar sent dependents dels propietaris de les plantacions. Les oportunitats econ\xc3\xb2miques dels nous lliberts eren limitades per la manca d'excedents de terres, perqu\xc3\xa8 no podien accedir al cr\xc3\xa8dit i perqu\xc3\xa8 l'economia de la col\xc3\xb2nia estava basada sobretot en l'agricultura. Les males condicions laborals dels afroamericans d'Antigua i Barbuda van persistir fins al 1939, any en qu\xc3\xa8 es va formar un moviment sindical._NEWLINE_El segle XX va veure com es va redefinir el rol dels afroamericans d'Antigua i Barbuda. L'estructura social colonial fou eliminada de manera gradual amb la introducci\xc3\xb3 de l'educaci\xc3\xb3 universal i la millora de les oportunitats econ\xc3\xb2miques. Aquest proc\xc3\xa9s va permetre que els afroamericans poguessin arribar a les esferes m\xc3\xa9s altes de la societat i el govern d'Antigua i Barbuda.\n_START_SECTION_\nDemografia\n_START_PARAGRAPH_\nAntigua i Barbuda t\xc3\xa9 una poblaci\xc3\xb3 total de 76.886 habitants (2001). Els seus principals grups humans tenen avantpassats d'\xc3\x80frica Occidental, Gran Bretanya i Madeira. El 91% dels seus habitants s\xc3\xb3n negres o mulats, el 4,4% s\xc3\xb3n barrejats, l'1,7% s\xc3\xb3n blancs i el 2,9% restants s\xc3\xb3n asi\xc3\xa0tics._NEWLINE_A Antigua i Barbuda tamb\xc3\xa9 hi ha minories d'immigrants sobretot de Dominica, Guyana, Jamaica, la Rep\xc3\xbablica Dominicana, Saint Vincent i les Grenadines i Nig\xc3\xa8ria. Tamb\xc3\xa9 s'estima que hi ha uns 4.500 estatunidencs residents a Antigua i Barbuda.\n_START_SECTION_\nLleng\xc3\xbces\n_START_PARAGRAPH_\nEls afroamericans d'Antigua i Barbuda parlen l'angl\xc3\xa8s i l'angl\xc3\xa8s crioll d'Antigua i Barbuda.\n_START_SECTION_\nReligi\xc3\xb3\n_START_PARAGRAPH_\nEl 94,9% dels afroamericans d'Antigua i Barbuda s\xc3\xb3n cristians (dels quals el 20% s\xc3\xb3n evang\xc3\xa8lics). D'aquests, el 39% s\xc3\xb3n anglicans, el 32% s\xc3\xb3n protestants, el 16,6% s\xc3\xb3n d'altres confessions cristianes, l'11% s\xc3\xb3n cat\xc3\xb2lics i l'1,4% pertanyen a esgl\xc3\xa9sies cristianes independents. A m\xc3\xa9s a m\xc3\xa9s, el 4,68% s\xc3\xb3n d'altres religions i el 0,42% s\xc3\xb3n isl\xc3\xa0mics."